Det Økonomiske og Sociale Udvalgs udtalelse om »Kommissionens forslag til Rådets afgørelse om indgåelse på Fællesskabets vegne af konventionen om samarbejde om beskyttelse og bæredygtig udnyttelse af Donau« (97/C 66/01)

Rådet for Den Europæiske Union besluttede den 2. august 1996 under henvisning til EF-traktatens artikel 130 S at anmode om Det Økonomiske og Sociale Udvalgs udtalelse om det ovennævnte emne.

Det forberedende arbejde henvistes til ØSU's Sektion for Miljø-, Sundheds- og Forbrugerspørgsmål, som udpegede Rudolf Strasser til ordfører. Sektionen vedtog sin udtalelse den 8. november 1996.

Det Økonomiske og Sociale Udvalg vedtog på sin 340. plenarforsamling af 27. og 28. november 1996, mødet den 27. november 1996, med 94 stemmer for, 4 imod og 2 hverken for eller imod, følgende udtalelse.

1. Indledning

1.1. Inden for rammerne af miljøkonferencen i forbindelse med Konferencen om Sikkerhed og Samarbejde i Europa (1989) blev Donau-staterne enige om at erstatte Bukarest-erklæringen om Donau fra 1985 med et mere effektivt og bindende retsinstrument og at udvide bestemmelserne betydeligt. Østrig førte an i dette initiativ og har ydet et betydeligt forarbejde til forhandlingerne om Donau-konventionen, der blev indledt i 1992 og afsluttet i marts 1994. Konventionen er nu undertegnet af tolv kontraherende parter (herunder EU), hvoraf seks allerede har ratificeret konventionen.

1.2. Donau-konventionen kan betegnes som en væsentlig videreudvikling af den internationale miljøret. Donau-konventionen, der blev udarbejdet umiddelbart efter indgåelsen af konventionen om beskyttelse og udnyttelse af grænseoverskridende vandløb som blev forhandlet i Den Økonomiske Kommission for Europa, følger på de vigtigste punkter denne rammekonvention. Donau-konventionen lever også op til de krav Det Økonomiske og Sociale Udvalg stillede i punkt 5.4 og 6.3 i udtalelsen om »Meddelelse fra Kommissionen til Rådet og Europa-Parlamentet: Det Europæiske Fællesskabs vandpolitik« ().

1.3. I Donau-konventionen opstilles detaljerede bestemmelser for en tidssvarende vandbeskyttelse i Donau-området. Bestemmelserne skal gennemføres af de kontraherende parter selv, men gennem en »international Donau-kommission« med forbillede i det internationale samarbejde der findes om andre flodsystemer (f.eks. Rhinen og Elben) og svarende til den bilaterale aftale mellem Spanien og Portugal om floden Duero.

1.4. Donau-konventionen omfatter følgende væsentlige bestemmelser:

- Forebyggelse, bekæmpelse og nedbringelse af grænseoverskridende belastning.

- Indførelse af overvågningsprogrammer vedrørende de grænseoverskridende vandressourcers tilstand.

- Tilpasning til kriterierne for en bæredygtig vandforvaltning og en miljøvenlig udvikling især hvad angår livskvalitet, ressourcebevarelse, beskyttelse af økosystemerne og forebyggelse af miljøskader.

- Samarbejde inden for rammerne af forskning i og udvikling af effektive metoder til forebyggelse, bekæmpelse og nedbringelse af grænseoverskridende belastning.

- Bilateralt og multilateralt samarbejde på grundlag af lighed og gensidighed, først og fremmest gennem oprettelse af fælles organer, uden hensyntagen til bestående overenskomster eller aftaler om samme spørgsmål.

- Forpligtelse til at informere offentligheden om grænseoverskridende vandressourcers tilstand.

Andre punkter i konventionen vedrører informationsudveksling mellem Donau-staterne og en forpligtelse til straks at oplyse om enhver kritisk situation (oprettelse af varslings- og alarmsystemer). Det kan forventes at konventionens materielle bestemmelser får en harmoniserende virkning på de østeuropæiske Donau-staters fremtidige nationale lovgivning om moderne vandbeskyttelse.

1.5. Siden undertegnelsen af Donau-konventionen i juni 1994 har konventionens midlertidige gennemførelse på grundlag af en ministererklæring allerede gjort store fremskridt, især hvad angår det administrative og organisatoriske opbygningsarbejde. Den internationale kommission har allerede udarbejdet sin forretningsorden i overensstemmelse med vedtægten i konventionen.

2. Bemærkninger

2.1. ØSU deler Kommissionens opfattelse at det i høj grad er ønskeligt at Donau-konventionen hurtigt træder i kraft, og det går derfor ind for at EU hurtigt ratificerer den. Donau-konventionen er af stor udenrigspolitisk, økonomisk og miljøpolitisk betydning. Den er et vigtigt bidrag til den europæiske integrationsproces og bidrager til udviklingen af en bæredygtig økonomi samt til beskyttelse af de naturlige og økologiske ressourcer i Donau-området.

3. Supplerende bemærkninger

3.1. ØSU påpeger, at den stadig ringere vandkvalitet i Donaus nedre løb og i udmundingsområdet er et særligt alvorligt problem. En væsentlig årsag er at spildevand ofte ledes urenset ud i Donau. Som led i en prioriteret løsning af disse problemer har opførelsen af renseanlæg central betydning. Det internationale Donau-miljøprogram der blev opstillet i 1991, har en vigtig funktion i den forbindelse.

3.2. I 1994 blev der med støtte fra EU opstillet en »strategisk aktionsplan« der har til formål at støtte gennemførelsen af Donau-konventionen. Ved finansieringen af de nødvendige foranstaltninger spiller ikke alene EU's PHARE-program en vigtig rolle, men tillige den globale miljøfacilitet (GEF), Verdensbanken og Den Europæiske Bank for Genopbygning og Udvikling.

3.3. For hurtigst muligt at opnå en mærkbar forbedring af situationen i Donau bør de eksisterende støtteinstrumenter efter ØSU's opfattelse optimeres og eventuelt suppleres med nye, så det bliver muligt at finansiere konkrete vandrensningsanlæg. En tilsvarende ekstra deltagelse fra EU's side ville være ønskelig. I den forbindelse skal man holde sig for øje at seks Donau-stater ønsker at tiltræde EU.

3.4. Desuden forekommer det ØSU hensigtsmæssigt hurtigst muligt at integrere det internationale Donau-miljøprogram i Donau-konventionen.

Bruxelles, den 27. november 1996.

Tom JENKINS

Formand for Det Økonomiske og Sociale Udvalg

() CES 1069/96 af 25. 9. 1996.